Ռազմիկ Փանոսեան աւարտեց իր խօսքը` նկարագրելով անցեալ ամառ տեղի ունեցած ուրիշ ձեռնարկներու շարքի մը մասին: «Փորթուգալի մէջ կազմակերպեցինք հայ մշակութային ամառնային օրեր փորթուգալցիներուն ծանօթացնելու համար, թէ ովքեր են հայերը: Լիզպոնի հայ գաղութը կը բաղկանայ ընդամէնը 50-60 հայերէ: Պարտականութիւն կը զգանք ժամանակ առ ժամանակ Փորթուգալի հասարակութեան ներկայացնել հայ մշակոյթը, որուն հանդէպ իրենք մեծ հետաքրքրութիւն ունին եւ շատ բարձր կը գնահատեն: 10 օրուան մէջ 17 ձեռնարկ կազմակերպեցինք` դասախօսութիւն, երգահանդէս, ցուցահանդէս, պար, մանկական աշխատանոցներ եւ այլն: Բոլոր ձեռնարկները բազմամարդ էին. օրինակ` կազմակերպած էինք հոգեւոր երգեցողութեան աշխատանոց մը, որ կարողութիւնն ունէր ընդունելու 30 հոգի, յանկարծ տեսանք, որ 40 հոգի ուզած է մասնակցիլ: Հազարէ աւելի ներկաներ կային համերգներուն: Թէեւ արեւմտահայերէնին հետ կապուած չէր այս ծրագիրը, բայց հայ մշակոյթը ծանօթացնելու, հայ մշակոյթին մասին խօսելու եւ հայեր համախմբելու լաւ առիթ մըն էր: